Udtalelse om ændret forslag til Europa-Parlamentets og Rådets direktiv om EU-kreditoverførsler (95/C 301/01)

Det Økonomiske og Sociale Udvalg besluttede den 6. juli 1995 under henvisning til forretningsordenens artikel 23, stk. 2, at udarbejde en udtalelse om det ovennævnte emne.

Det forberedende arbejde henvistes til ØSU's Sektion for Økonomiske, Finansielle og Monetære Spørgsmål, som udpegede Umberto Burani til ordfører. Sektionen vedtog sin tillægsudtalelse den 18. juli 1995.

Det Økonomiske og Sociale Udvalg vedtog på sin 328. plenarforsamling af 13. og 14. september 1995, mødet den 13. september 1995, enstemmigt følgende udtalelse.

1. Forord

1.1. Det Økonomiske og Sociale Udvalg vedtog den 1. juni 1995 enstemmigt en udtalelse (), som Kommissionen i vidt omfang har taget hensyn til under udarbejdelsen af det ændrede direktivforslag.

1.2. Det Økonomiske og Sociale Udvalg glæder sig over, at Kommissionen, i og med at dens ændrede forslag »i stor udstrækning tager højde for Udvalgets forslag«, i det store og hele ligger på linje med ØSU.

1.3. ØSU mener imidlertid, at direktivet kan vinde i præcision og balance, hvis man indarbejder to ændringsforslag, som ØSU fremsatte i sin tidligere udtalelse, men som Kommissionen ikke har optaget i sit ændrede forslag.

2. Særlige bemærkninger til det ændrede forslag til direktiv

2.1. Artikel 5 - Pligt til at effektuere overførslen i god tid

2.1.1. Denne artikels stk. 1, første led, stipulerer, at ordregiverens institut over for ordregiveren er ansvarligt for, at EU-kreditoverførslen er gennemført senest den femte arbejdsdag efter, at det har accepteret betalingsordren fra ordregiveren. Denne formulering er uacceptabel. Hvis man taler om »overførsler« generelt, tager man ikke hensyn til, at de anvendte teknikker og forløb kan være yderst forskellige og specifikke. Fem dage er en alt for lang frist for visse typer af overførsler, der foregår elektronisk. Omvendt er det alt for kort en frist, hvis der anvendes mere tidskrævende overførselsmetoder, eller hvis en række intermediære banker er involveret. »Ekspeditionstiden« vil således nødvendigvis afhænge af, hvilken »type overførsel« der er tale om. Fastsættes der en »standardfrist«, må den gælde for en »standardoverførsel«.

2.1.2. ØSU genfremsætter derfor sit ændringsforslag til artikel 5, stk. 1, første led, i den ordlyd, hvori det er fremlagt i ovennævnte udtalelse:

»ordregiverens institut er over for ordregiveren ansvarligt for, at kreditoverførslen er gennemført senest den femte arbejdsdag efter, at det har accepteret en betalingsordre fra ordregiveren, forudsat ordren skal effektueres via den hurtigste overførselsmetode, eller overførslen ikke involverer mere end to pengeinstitutter, eller der findes et automatiseret clearingcenter i modtagerens hjemland.«

2.2. Artikel 7 - Institutternes tilbagebetalingspligt ved ikke gennemførte EU-kreditoverførsler

2.2.1. ØSU glæder sig over, at Kommissionen i den nye formulering af artikel 7, stk. 2, har optaget ØSU's forslag fra den tidligere udtalelse (punkt 5.6.6, ændringen til stk. 2). Direktivet vil imidlertid blive mere afbalanceret, og dermed fremstå mere troværdigt, hvis Parlamentet og Rådet accepterer det synspunkt, der gøres gældende i nævnte ØSU-udtalelse (punkt 5.6.3), i forbindelse med stk. 1.

2.2.2. ØSU genfremsætter derfor ordret sit ændringsforslag til artikel 7, stk. 1:

»1. Hvis en kreditoverførsel til et beløb af ikke over 10 000 ECU af årsager, der ikke kan tilskrives force majeure, eller for hvilke ordregiveren ikke kan drages til ansvar, ikke kan gennemføres, efter at ordregiverens institut har accepteret betalingsordren, er ordregiveren berettiget til at få sin konto krediteret for kreditoverførslens fulde beløb plus renter og gebyrer for den ikke gennemførte kreditoverførsel, forudsat modtageren ikke gør indsigelse herimod; anmodning herom kan tidligst fremsættes 15 arbejdsdage efter den dato, hvor kreditoverførslen skulle have været gennemført. Ethvert intermediært institut, der har accepteret betalingsordren, er ligeledes forpligtet til for egen regning at tilbagebetale kreditoverførslens beløb til det institut, der afgav instruks om overførslen.«

Bruxelles, den 13. september 1995.

Carlos FERRER

Formand for

Det Økonomiske og Sociale Udvalg

() ØSU's udtalelse (CES 573/95) om »Pengeoverførsler i EU: Gennemsigtighed, effektivitet og stabilitet« [KOM(94)436 endelig udg. - 94/0242 (COD)].